Rīgas Natālijas Draudziņas vidusskola

Rīgas Natālijas Draudziņas vidusskola (saīsināti NDV) ir skolas dibinātājas Natālijas Draudziņas vārdā nosaukta Rīgas vidusskola, kas atrodas Bruņinieku ielā 24a. Skola īsteno dažādas vispārizglītojošā virziena izglītības programmas gan pamatskolā, gan vidusskolā.

Vēsture 
Par skolas pirmsākumu uzskata 1895. gadu, kad Natālija Draudziņa Rīgā nodibināja privātu četrklasīgu otrās šķiras meiteņu skolu, kas atradās trīsistabu dzīvoklī Krišjāņa Barona un Lāčplēša ielas stūrī, mācības tajā uzsāka 69 meitenes.

Pēc jaunas ēkas uzcelšanas 1910. gadā tā tika pārdēvēta par Natālijas Draudziņas ģimnāzija. Pirmā Pasaules kara laikā skolu 1915. gadā bija jāevakuē uz Krieviju, taču N. Draudziņa nokārtoja skolas pārcelšanu uz Tērbatu (tagad Tartu). 1918. gada aprīlī Natālija Draudziņa kopā ar savu mācību iestādi atgriezās Latvijā, 1919. gada sākumā skolu nacionalizēja Stučkas valdība. Skola savu darbību atkal atsāka 1919. gada rudenī kā 8. Rīgas pilsētas pamatskola, ko 1937. gadā pārdēvēja par Rīgas pilsētas Maija pamatskolu.

Pēc Latvijas okupācijas 1940. gadā skolu nacionalizēja un 1941. gadā Draudziņu atbrīvoja no skolas direktores amata, tomēr saglabāja "goda direktrises" titulu un dzīvokli skolas ēkā. Pēc Otrā pasaules kara 1945. gadā skolu pārdēvēja par Rīgas Natālijas Draudziņas 7. vidusskolu. 1982. gadā uzbūvēja divus skolas peldbaseinus. 1991. gadā skola atguva ģimnāzijas vārdu.

Latvijas skolu reformas gaitā 2010. gadā tai tika pievienota Rīgas komercģimnāzija, 2011. gadā Natālijas Draudziņas ģimnāziju apvienoja ar Rīgas 99. vidusskolu un nosauca par Rīgas Natālijas Draudziņas vidusskolu. 2013. gadā tai pievienoja Rīgas Centra sākumskolu Tērbatas ielā 69.

Darbības rezultāti 

2020./21. mācību gadā skolēnu sekmes centralizētajos eksāmenos ievērojami pārsniedza valsts vidējo līmeni (matemātikā, latviešu un angļu valodā — par 7—14%, krievu valodā - par 4%).

Incidenti 

2020. gada oktobrī, pēc skolotāju dienas ekskursijas, skolā notika masveidīga inficēšanās (104 inficētie līdz 16. oktobrim) ar koronavīrusu, kļūstot tobrīd par Latvijas epidēmijas 2. viļņa vienu no lielākajiem slimības perēkļiem.

Skolas ēkas 
Skolas ēku bloks Bruņinieku ielā 24a sastāv no vairākiem korpusiem, no kuriem viens ir celts 1910. gadā pēc Rīgas pilsētas arhitekta Reinholda Šmēlinga projekta un ir iekļauts arhitektūras pieminekļu sarakstā. Fasāžu arhitektoniskajā apdarē izmantoti gotiski motīvi. Abi pārējie korpusi būvēti 1970. un 1980. gadā. Ēkas paplašinājuma (arhitekts Edgars Šēnbergs) primitīvās fasādes novirzi no apbūves līnijas gar Krišjāņa Barona ielu diktējušas administratīvi birokrātiskas prasības celtniecībā izmantot vienīgi saliekamās taisnstūra būvdetaļas. Veiksmīgāks ir apjomu kompozīcijā uzirdinātais paplašinājuma spārns gar Tērbatas ielu.
Skolu ēkas ir sanumurētas pa korpusiem.
1910.gadā celtā ēka ir B.korpuss,  bet 1970.un 1980.gadā celtās ēkas ir A un C korpusi.

2016. gadā Rīgas Natālijas Draudziņas vidusskolā sāka ēku otrās kārtas atjaunošanas darbus, kuri tika tikai daļēji pabeigti. Darbu iesaldēšana notika galvenokārt dēļ covid-19 pandēmijas un finansējuma trūkuma.

Skolā mācījušies 
 Ērika Bērziņa, dzejniece, literatūrkritiķe
 Aleksandrs Cauņa, futbolists
 Lelde Ceriņa, TV raidījumu un pasākumu vadītāja
 Lelde Dreimane, aktrise un modele
 Jānis Dombrava, politiķis, Saeimas deputāts
 Kristaps Janičenoks, basketbolists
 Lāsma Jēkabsone, basketboliste
 Emīls Kivlenieks, aktieris un dziedātājs
 Jānis Kļaviņš, motosportists, TV un radio raidījumu veidotājs un dabas pētnieks
 Zinaīda Lazda, rakstniece
 Marta Levinska, volejboliste
 Miks Lipsbergs, hokejists
 Inguna Minusa, pludmales volejboliste
 Reinis Ošenieks, sporta žurnālists un TV raidījumu vadītājs
 Ieva Puķe, aktrise
 Edvards Ratnieks, politiķis, Latvijas Studentu apvienības prezidents (2010—2013)
 Linda Samsonova, Latvijas Radio ētera personība un pasākumu vadītāja
 Ilze Skudra, TV laika ziņu moderatore
 Velta Skurstene, latviešu aktrise
 Roberts Štelmahers, basketbolists, basketbola treneris
 Līga Šurkusa, basketboliste
 Aidis Tomsons, Latvijas Radio žurnālists un raidījumu vadītājs
 Guntis Valneris, dambretists, pasaules un Eiropas čempions dambretē
 Emīlija Viesture, aktrise
 Artūrs Vītiņš, basketbolists

Atsauces 

Vidusskolas Rīgā